《寿区白斋梁毅所二同年七十一同四月生 其一》
明代·王渐逵

四月天气佳，景风扇融和。葭灰转仲吕，万物熙以讹。

遥持一杯酒，兄弟相经过。何以介眉寿，肴馔列前罗。

时果荐荔支，园畦摘嘉蔬。虽无珍与馐，寄兴则已多。

旅寓百年内，居诸倏如梭。为乐须及时，不饮将奈何。

但罄同心欢，不惜春颜酡。请君且尽酌，贱子当筵歌。

珠海渊且深，白云高嵯峨。相期祝无疆，长醉南山柯。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。